VEGA og ICO præsenterer **Den eminente sangskriver Lissie fyrer sine pophits af i Lille VEGA** *Den 17. juni kan du opleve den amerikanske singer/songwriter Lissie, der med sin fortryllende vokal og drømmende popsange får Lille VEGA til at smelte.*

Under kunstnernavnet Lissie skriver den amerikanske sangskriver Elisabeth Corrin Maurus sprøde popsange. Hun udgav sin debutep *Why You Runnin* tilbage i 2009, der blev produceret af Bill Reynolds fra Band of Horses. Ep'en modtog et hav af roser, og den unge sangerinde tog på en lang Europaturné bl.a. som opvarmning for sangskriveren Joshua Radin.

Sidste år udkom hendes fjerde album *Castles*. Albummet er skrevet i staten Iowa, hvor Lissie netop var flyttet til. Lissie har udtalt, at de nye, landlige omgivelser hjalp hende med at gøre indspilningsprocessen både sjovere og lettere. *Castles* indeholder fire hitsingler, hvor nummeret ”Boyfriend” er blevet flittigt spillet verden over. Musikmagasinet The Line Of Best storroste det dreampop-albummet og skrev bl.a.:

*“This dream-pop LP presents a growth both musically and emotionally. There’s a running theme of feeling grounded, of resolutely presenting the realities of life, and a self-awareness like never before.”*

Lissies evne til at kombinere de poppede elementer med hendes vitale, nærværende vokal og synthflader giver et unikt, musikalsk udtryk. Lydbilledet er drømmende og blødt, og Lissies eminente vokal leder tankerne hen på sangerinden Stevie Nicks fra det legendariske band Fleetwood Mac.

Tilbage i 2008 var den talentfulde sangskriver support på Lenny Kravitz verdensomspændende turne, *Love Revolution Tour*. Senere samme år røg hun direkte ind på Billboards Hot Dance Club Songs med hittet ”The Longest Road”, som hun skrev i samarbejde med DJ Morgan Page. Nummeret blev remixet af Deadmaus5 og var nomineret til en Grammy.

**Fakta om koncerten:** Lissie (US)
Mandag d. 17. juni kl. 21.00
Lille VEGA, Enghavevej 40, 1674 København V
Billetpris: 220 kr. + gebyr
Billetsalget starter i dag kl. 10.00 via vega.dk og Ticketmaster.
[Læs mere og køb billet til koncerten med Lissie.](https://www.vega.dk/kalender/lissie-17-06-19/)